PRECHA ดูท่าจะแย่..!!
เห็นงบบริษัท ปรีชากรุ๊ป จำกัด (มหาชน) หรือ PRECHA ไตรมาส 2/62 ที่เพิ่งประกาศออกมาแล้ว...บอกเลยว่าอาการน่าเป็นห่วงมาก ๆ !!
8 ส.ค. 2562

สำนักข่าวรัชดา
เห็นงบบริษัท ปรีชากรุ๊ป จำกัด (มหาชน) หรือ PRECHA ไตรมาส 2/62 ที่เพิ่งประกาศออกมาแล้ว…บอกเลยว่าอาการน่าเป็นห่วงมาก ๆ !!
เพราะยังไม่เห็นวี่แววที่จะสะกดคำว่ากำไรได้เลย…
ใครที่มีหุ้น PRECHA ติดอยู่ในพอร์ตคงต้องทำใจหน่อยนะ
PRECHA เป็นบริษัทอสังหาริมทรัพย์ที่เน้นทำอาคารแนวสูง หรือคอนโดมิเนียม จับตลาดระดับกลาง และอาคารสำนักงานให้เช่า
เคยเป็นบริษัทที่ยิ่งใหญ่ยุคก่อนปี 2540 แต่หลังจากเกิดวิกฤติต้มยำกุ้งปี 2540 ก็เริ่มเงียบหายไป
ช่วงที่ผ่านมามีเปิดโครงการใหม่บ้าง แต่มีน้อย ยิ่งระยะหลังมานี้แทบไม่เห็นการเปิดโครงการใหม่เลย
จึงทำให้สถานะบริษัทมีหนี้สินไม่เยอะ ณ สิ้นไตรมาส 2/62 มีหนี้สินรวมอยู่ที่ 68 ล้านบาทเท่านั้น
แต่…รายได้และกำไรก็ถดถอยลงเรื่อย ๆ เช่นกัน
โดยปี 2558 ขาดทุนสุทธิ 18 ล้านบาท จากรายได้รวม 236 ล้านบาท ปี 2559 ขาดทุนสุทธิเพิ่มเป็น 25 ล้านบาท จากรายได้รวม 109 ล้านบาท ส่วนปี 2560 ขาดทุนสุทธิสูงถึง 41 ล้านบาท จากรายได้รวม 63 ล้านบาท และปี 2561 ขาดทุนสุทธิลดลงมาอยู่ที่ 29 ล้านบาท จากรายได้รวม 90 ล้านบาท
ล่าสุดไตรมาส 2/62 ขาดทุนสุทธิ 13 ล้านบาท เพิ่มขึ้น 3 ล้านบาท หรือ 39.10% จากช่วงเดียวกันของปีก่อนที่ขาดทุนสุทธิ 9 ล้านบาท และมีรายได้จากการขายและบริการ 26 ล้านบาท ลดลง 8 ล้านบาท หรือ 24.51% จากช่วงเดียวกันของปีก่อนที่มีรายได้จากการขายและบริการ 34 ล้านบาท
ถ้าดูไส้ในจะเห็นว่า ต้นทุนขายลดลง 3 ล้านบาท อยู่ที่ 17 ล้านบาท จากช่วงเดียวกันของปีก่อนอยู่ที่ 24 ล้านบาท
ผิวเผินอาจดูเหมือนดี แต่นั่นเป็นเพราะช่วงที่ผ่านมา PRECHA อยู่นิ่ง ๆ ไม่ได้ขยับไปทำอะไรใหม่ ๆ เลย
ที่อยู่ได้ทุกวันนี้เป็นการกินบุญเก่าล้วน ๆ จากรายได้ประจำ เช่น อาคารสำนักงานให้เช่า คอนโดฯ ให้เช่า
ซึ่งถ้าเป็นอย่างนี้ต่อไป ก็ไม่ต่างกับการรอวันตาย !!
ยิ่งภาพรวมตลาดอสังหาฯ ถูกหลายปัจจัยรุมเร้า ทั้งมาตรการคุมสินเชื่อเพื่อที่อยู่อาศัย (LTV) ของแบงก์ชาติ กำลังซื้อของผู้ซื้อชาวต่างชาติชะลอตัวลง ขณะที่กำลังซื้อภายในประเทศก็ไม่เติบโตเหมือนในอดีต
ส่งผลให้ผู้ประกอบการอสังหาฯ ต้องเร่งปรับตัว…ดิ้นหนีตายกันจ้าละหวั่น
แต่ดูเหมือน PRECHA จะเป็นเจ้าเดียวที่ไม่รู้สึกทุกข์ร้อนใด ๆ กับสถานการณ์ที่เป็นอยู่
น่าแปลกใจว่า ผู้บริหารที่นี่กำลังคิดอะไรอยู่นะ…
ยังไงก็น่าจะส่งสัญญาณให้นักลงทุนหรืออย่างน้อย ๆ ก็ผู้ถือหุ้นรายย่อย 1,138 คน ได้รู้ข่าวคราวกันบ้าง
…ก็คงจะดีไม่น้อย
…อิ อิ อิ…